Kristian Thulesen Dahl (DF), 1998-05-06:
Jeg vil gerne indledningsvis på Dansk Folkepartis vegne sige tak for modtagelsen af dette forslag og specielt naturligvis tak til de partier, der har været positive over for det - Venstre, De Konservative og Fremskridtspartiet - mens andre partier var anderledes negative over for forslaget.
Jeg er overbevist om, at vi under det udvalgsarbejde med forslaget, som nu henstår, også får overbevist de eventuelt tvivlende positive om, at det er et rigtigt forslag, og at det naturligvis bør støttes og helst stemmes igennem, når det kommer til tredje behandling i juni måned.
Der har været rejst nogle spørgsmål af de forskellige ordførere, og jeg skal selvfølgelig forsøge at svare på de spørgsmål, der er stillet.
Der er bl.a. blevet spurgt om, hvorfor i alverden Dansk Folkeparti netop har valgt den afgrænsning, der er i forslaget.
Jeg tror, at både skatteministeren og flere ordførere var inde på spørgsmålet om, hvorfor i alverden det lige er denne afgrænsning, vi har foretaget, og hvorfor afgrænsningen ikke ligger et eller andet andet sted. Vi har faktisk, da vi skulle finde ud af, hvilken afgrænsning vi skulle foretage med hensyn til, hvilke udlændinge der fortsat skal kunne opnå at købe motorkøretøj i landet med denne særlige form for registreringsafgift med 1 pct. pr. måned, foretaget nøjagtig den afgrænsning, som regeringen har lavet i sine egne lovforslag om ændringer af udlændingeloven.
Regeringen har lavet en nøjagtig tilsvarende afgrænsning, som vi anvender her, i indenrigsministerens lovforslag om ændring af udlændingeloven, straffeloven og ægteskabsloven vedrørende den deri foreslåede ændring af ægteskabsloven, hvorefter udlændinge, der har processuelt ophold, ikke skal kunne indgå ægteskab her i landet.
Vi har også gjort os den ulejlighed at nævne det i bemærkningerne for allerede her at vise, hvorfor vi har valgt den afgrænsning, som er foretaget.
Det er faktisk, fordi vi synes, at den afgrænsning godt kan foretages, og at der ikke er noget diskriminerende i det.
Det går jeg heller ikke ud fra, at regeringen mener, der er i regeringens forslag.
Regeringen mener netop, at der i den periode, hvor folk søger asyl her landet, kan være en særlig anledning til at have nogle særlige regler, og det er præcis det, som vi foreslår på dette område.
Et andet spørgsmål, der har været rejst, er gået på, om det her nu har nogen praktisk betydning.
Drejer det sig nu ikke bare om en enkelt person?
Jeg tror endda, der var en ordfører, der sagde: Lovgiver vi nu for nul personer?
Det har vi også forsøgt at finde frem til under det grundige arbejde, som vi har foretaget forud for fremsættelsen af dette forslag, og vi stillede derfor en lang række spørgsmål om dette område til den tidligere skatteminister netop for præcis at kunne angive i forslaget her, hvor mange det drejede sig om. Skatteministeren har i et svar af 4. december 1997 på et spørgsmål fra Folketingets Skatteudvalg, som Dansk Folkeparti har foranlediget, oplyst, at det ikke er muligt præcis at opgøre antallet af køretøjer, der har fået afgiftsfritagelse.
Man mener dog, at der er tale om et begrænset antal, men det har altså ikke ifølge skatteministerens svar af 4. december 1997 været muligt at opgive det præcise antal.
Så er det jo svært at forlange, at Dansk Folkeparti skal angive det præcise antal, når skatteministeren ikke kan finde frem til det.
Jeg havde nær sagt, at hvis det kunne lykkes ved denne behandling, har vi jo nået noget med forslaget. Vi studsede selvfølgelig lidt over at få det svar
Det kan være, man så efterfølgende har fundet ud af noget om det, og det ville jo ikke være så skidt endda. Der har været en kommentar til det med, at andre udlændinge fortsat skal kunne rejse ind i Danmark og benytte sig af en særlig regel med 1 pct. registreringsafgift pr. måned i stedet for at betale fuld registreringsafgift med det samme.
Det skyldes, at vi føler, at folk, der f.eks. kommer her for et halvt år på en kontrakt med en virksomhed, skal have en mulighed for at følge denne ordning som angivet i de nugældende regler, fordi de kommer her i en afgrænset periode.
Vi ved jo også, når vi kigger på tallene for opholdstilladelser, at langt, langt hovedparten af asylansøgerne rent faktisk får permanent opholdstilladelse i Danmark, og derfor mener vi, at det udgangspunkt, at de kommer her med et midlertidigt ophold for øje, ganske enkelt ikke er varetaget med den nugældende praksis, og derfor mener vi også, at forudsætningen for, at de får denne særlige ordning, er bortfaldet.
Endelig skal jeg sige til slut for historieskrivningens skyld, at der er en del ordførere, der har omtalt dette forslag, som om den praksis, vi her taler om, er en praksis, der har været gældende meget længe.
Det har den rent faktisk ikke.
Det er en praksis, der har været gældende siden slutningen af 1997.
Forud for det tidspunkt fik asylansøgere, når de kom til landet og købte motorkøretøj i den periode, de var asylansøgere, faktisk lov til helt at undgå registreringsafgiften.
Det var efter pres og gennem spørgsmål via Skatteudvalget, at man fik indført den ordning, at asylansøgere nu er omfattet af disse regler med 1 pct. om måneden, og nu mener vi altså, at tiden er inde til, at vi får den praksis til at bortfalde, ved at dette forslag forhåbentlig vedtages, når det kommer til tredje behandling.